27. ΝΟΜΟΘΕΤ. ΔΙΑΤΑΓΜΑ υπ’ αριθ. 566 της 27 Μαΐου/2 Ιουν. 1970 (ΦΕΚ Α΄ 124) Περί ρυθμίσεως καταβολής αποδοχών μονίμων δημοσίων υπαλλήλων Υπουργείου Γεωργίας εις βάρος του Κρατικού Προϋπολογισμού και απαλλαγής του Κ.Τ.Γ.Κ. και Δασών των εκ της αιτίας ταύτης οφειλών αυτού. Άρθρ.1.-Αι αποδοχαί μονίμων δημοσίων υπαλλήλων, προσληφθέντων και υπηρετούντων εις οργανικάς θέσεις, δυνάμει των διατάξεων του Α.Ν. 574/1937 «περί Οργανισμού του Υπουργείου Γεωργίας» του Α.Ν. 830/1937 «περί συστάσεως Ινστιτούτου Οίνου, Αμπέλου κλπ.» του Νόμ. 1747/1951 «περί Οργανικής τακτοποιήσεως του εκτάκτου προσωπικού του Υπουργείου Γεωργίας» και του Ν.Δ. 2167/1952 «περί καταργήσεως του Γραφείου Ελληνικών Σύκων» αι καταβαλλόμεναι είτε υπό του Δημοσίου Ταμείου επί απολήψει της σχετικής δαπάνης εκ του Κεντρικού Ταμείου Γεωργίας Κτηνοτροφίας και Δασών, είτε απ’ ευθείας υπό του Κ.Τ.Γ.Κ. και Δασών, από της ισχύος του παρόντος βαρύνουν τον προϋπολογισμόν των εξόδων του Υπ. Γεωργίας αναγραφομένης προς τούτο σχετικής πιστώσεως εις αυτόν. Άρθρ.2.-Αι μέχρι της ισχύος του παρόντος εκ της αιτίας ταύτης οφειλαί του Κεντρικού Ταμείου Γεωργίας Κτηνοτροφίας και Δασών προς το Δημόσιον, εις οιανδήποτε περίοδον και αν ανάγωνται, βεβαιωθείσαι ή μη εις το Δημόσιον Ταμείον, δεν αναζητούνται. Άρθρ.3.-Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 